**POLUFINALE NATJECANJA U BRZOM ČITANJU**

**Udaljeni otoci**

Na mnogim otocima žive biljke i životinje kojih nema nigdje drugdje. Njihovi preci bili su na otoku kad se odvojio od kopna, ili su nakon toga do njega preplivali, preletjeli ili došli na splavi. Nakon dolaska te su se životinje i biljke prilagodile popunjavajući nove ili prazne prostore.

Madagaskar je jedan od otoka s najvećom biološkom raznolikošću na Zemlji, odvojio se od Afrike prije 165 milijuna godina. Bilo je to mnogo prije nego što se razvio ijedan od velikih afričkih sisavaca, poput slona ili žirafe, zbog čega oni na njemu ne žive.

Madagaskar je slavan po svojim jedinstvenim životinjama. Među njima se nalaze primati (lemuri, sifake i madagaskarski prstenaši), četinasti ježevi i kameleoni. Otkako su otok zauzeli ljudi, izumrle su mnoge od većih životinja poput divovskog lemura, divovskih kornjača, patuljastog vodenkonja i slonovske ptice. Preostalima prijeti nestanak staništa.

Smatra se da su vodenkonji jedini veliki sisavci koji su doplivali do Madagaskara.

--------------------------------------------------------------------------------------------

(Robert Winston: Evolucija je revolucija, Profil, 2012.)

**FINALE NATJECANJA U BRZOM ČITANJU**

**Svemirski otoci**

Galaksije su sastavne čestice svemira. Pojavile su se vrlo rano poslije velikog praska i okupljaju od nekoliko milijarda do nekoliko stotina milijarda zvijezda. Svake godine u tim neizmjernim nakupinama zvijezda, u obliku kugle, čigre ili spiralnog diska rađaju se i umiru zvijezde.

I na najvećoj udaljenosti izvan Mliječne staze do koje dopiru najjači teleskopi svemir je napučen galaksijama. Podsjećaju na krhke pahuljice, zanimljive geometrijske ljepote, sve međusobno slične i sve vrlo različite, kao nošene snježnom olujom koja bjesni od pamtivijeka.

Varljiva je ta prividna krhkost galaksija: najveće organizirane strukture svemira većinom su stare koliko i on. Galaksije su nakupine zvijezda, okupljene i ustrojene gravitacijskom silom. Svaka od njih broji desetine, stotine, katkad bilijune sunaca koja vrtložno kruže bez kraja u sablasnim, čisto geometrijskim oblicima.

Iako na nebu postoje deseci milijarda galaksija, tu golemu populaciju predstavljaju samo tri velika roda: spiralne, eliptične i nepravilne galaksije. Neosporno su najspektakularnije među tim zvijezdama spiralne galaksije, čiji je najpoznatiji prototip Andromedina galaksija M31.

--------------------------------------------------------------------------------------------

(prema Serge Brunier: Putovanje u beskraj, Profil, 2007.)